Trafi sai palkinnon työstään tietosuojan eteen viisi päivää ennen kuin viraston palveluiden yksityisyyteen liittyvät ongelmat tulivat julki.

Liikenteen turvallisuusvirasto Trafi sai palkinnon työstään tietosuojan ja tietoturvan eteen joulukuun alussa. Asiasta kerrotaan Väestörekisterikeskuksen sivuilla.

Palkinto liittyy valtiovarainministeriön asettamaan hankkeeseen, jossa Julkisen hallinnon tietohallinnon neuvottelukunta (Juhta) ja digitaalisen turvallisuuden johtoryhmä (VAHTI) tukevat julkisen hallinnon organisaatioita tietoturva- ja tietosuojaprosessien kehittämisessä.

Palkinto myönnettiin 4. joulukuuta. Viisi päivää myöhemmin tuli julkisuuteen, että Trafi jakeli kuljettajatietopalvelussaan avokätisesti ihmisten syntymäaikoja, mikä mahdollisti muun muassa koko henkilötunnuksen selvittämisen.

Juhtan ja VAHTIn projektissa toteutettiin tietosuojaan ja tietoturvaan liittyviä koulutusvideoita, järjestettiin työpajatilaisuuksia ja toteutettiin julkisen hallinnon laaja tietoturva- ja tietosuojaloukkausten harjoitus TAISTO18.

– Digiturvallisuuden kehittämisessä on tärkeää panostaa osaamiseen, osallisuuteen ja luottamukseen. Kaikkia näitä tulee rakentaa jatkossakin yhdessä, kommentoi valtiovarainministeriön alivaltiosihteeri Päivi Nerg hanketta palkintojen myöntämisen yhteydessä.

Trafi sai organisaatiotasolla myönnetyn tunnustuspalkinnon aktiivisuudesta Juhta/VAHTI-hankkeessa. Muut palkitut organisaatiot ovat Helsingin kaupunki, Itä-Suomen yliopisto sekä Pohjois-Pohjanmaan sairaanhoitopiiri.

Kohu kuljettajatietopalvelusta ei jäänyt ainoaksi. Aiemmin viikolla kävi ilmi, että Trafi jakaa ihmisten tietoja eteenpäin, vaikka nämä olisivat kieltäneet tietojen luovuttamisen. Virasto ilmoitti syyksi sen, että se on luonut uusia tietojenluovutuskategorioita, jotka ovat oletusarvoisesti päällä. Tietojensa luovuttamisen kieltäneille kansalaisille asiasta ei kuitenkaan missään vaiheessa kerrottu.

Ilta-Sanomat on pyytänyt asiasta kommenttia valtiovarainministeriöstä sekä hankkeissa mukana olleesta Väestörekisterikeskuksesta.